text: По обвинение на Окръжна прокуратура – Габрово 44-годишна жена е осъдена на 15 години лишаване от свобода при първоначален строг режим за убийство
  С присъда от 30.03.2022 г. на Габровски окръжен съд Ю.Й от гр. Сухиндол е призната за виновна за това, че на 9/10.07.2021 г. в апартамент в гр.Габрово умишлено умъртвила 67-годишен мъж от същия град, като деянието е извършено по особено мъчителен за убития начин.
  Подсъдимата и пострадалият живеели на съпружески начала от пролетта на 2021 година. На горепосочената дата, след продължителна употреба на алкохол, подсъдимата нанесла на пострадалия множество удари с ръце, крака и твърди предмети, като в резултат на получените травми мъжът починал.
  След проведено пред ОС-Габрово съкратено съдебно следствие при условията на чл.371 т.2 от НПК, за извършеното престъпление по чл.116 ал.1 т.6 предл."второ" във вр. с чл.115 от НК, на подсъдимата е наложено наказание "лишаване от свобода" за срок от 15 години при първоначален строг режим.
  Присъдата на Окръжен съд - Габрово подлежи на обжалване и протестиране пред Апелативен съд - Велико Търново.